b'\n_START_ARTICLE_\nGer\xc3\xb3nimo de Aguilar\n_START_PARAGRAPH_\nGer\xc3\xb3nimo de Aguilar (Cheronimas de Agilaras, 1489-1531 m.) buvo pranci\xc5\xa1kon\xc5\xb3 vienuolis, gim\xc4\x99s Sevilijoje. Agilaras ir La Malinche v\xc4\x97liau buvo \xc4\xaftraukti \xc4\xaf 1519-aisiais prasid\xc4\x97jus\xc4\xaf Meksikos u\xc5\xbekariavim\xc4\x85._NEWLINE_1511 m. Cheronimas de Agilaras kartu su Chuanu de Valdivija i\xc5\xa1 Panamos i\xc5\xa1plauk\xc4\x97 \xc4\xaf Santo Doming\xc4\x85. Per audr\xc4\x85 j\xc5\xb3 laivas sudu\xc5\xbeo ties Jukatano pusiasaliu. I\xc5\xa1 penkiolikos juo plaukusi\xc5\xb3 \xc5\xbemoni\xc5\xb3 i\xc5\xa1sigelb\xc4\x97jo tik du \xe2\x80\x93 Agilaras ir Gonsalas Gereras, Ispanijos j\xc5\xabrininkas i\xc5\xa1 Palos; stiprios j\xc5\xabr\xc5\xb3 srov\xc4\x97s juodu atne\xc5\xa1\xc4\x97 prie dabartin\xc4\x97s Meksikos valstijos Kintana Ro krant\xc5\xb3._NEWLINE_Agilar\xc4\x85 ir Gerer\xc4\x85 sugavo vietiniai majai, kurie ruo\xc5\xa1\xc4\x97si juos paaukoti dievams. Jie v\xc4\x97liau sugeb\xc4\x97jo pab\xc4\x97gti, ta\xc4\x8diau susid\xc5\xabr\xc4\x97 su kitu maj\xc5\xb3 vadu Ksamansanu, kuris juos pa\xc4\x97m\xc4\x97 vergais. Nelaisv\xc4\x97je Gereras ir Agilaras i\xc5\xa1moko kalintoj\xc5\xb3 kalb\xc4\x85. Pastarasis a\xc5\xa1tuonerius metus gyveno kaip maj\xc5\xb3 vergas; tuo tarpu Gereras tapo vadu, kai majai kariavo su \xc4\x8cektumalos valdovu Na\xc4\x8danu Kanu. Jis taip pat ved\xc4\x97 turting\xc4\x85 maj\xc5\xb3 moter\xc4\xaf ir su ja susilauk\xc4\x97 pirm\xc5\xb3j\xc5\xb3 Meksikoje metis\xc5\xb3 vaik\xc5\xb3._NEWLINE_Hernanas Kortesas 1519 m. prad\xc4\x97jo karin\xc4\x99 kampanij\xc4\x85 prie\xc5\xa1 actek\xc5\xb3 imperij\xc4\x85. Jam dar b\xc5\xabnant Kosumelio saloje, Agilaras prisijung\xc4\x97 prie ekspedicijos. Vykstant Meksikos u\xc5\xbekariavimui, Agilaras, mok\xc4\x97damas ir maj\xc5\xb3, ir ispan\xc5\xb3 kalbas, kartu su La Malinche, kuri taip pat gal\xc4\x97jo kalb\xc4\x97ti maj\xc5\xb3 ir nahuatli\xc5\xb3 kalbomis, vert\xc4\x97javo tarp Korteso ir ind\xc4\x97n\xc5\xb3._NEWLINE_Cheronimas de Agilaras mir\xc4\x97 1531 m. ne\xc5\xbeinomoje vietoje.'